РЕПУБЛИКА СРБИЈА

НАРОДНА СКУПШТИНА

БИБЛИОТЕКА НАРОДНЕ СКУПШТИНЕ

**Тема: Заменици чланова парламента**

**Датум: 10.05.2018.**

**Бр. 17/ИП**

**Ово истраживање је урадила Библиотека Народне скупштине за потребе рада народних посланика и Службе Народне скупштине. За више информација молимо да нас контактирате путем телефона 3026-532 и електронске поште** ***istrazivanja@parlament.rs*.** **Истраживања којa припрема Библиотека Народне скупштине не одражавају званични став Народне скупштине Републике Србије.**

Заменик члана парламента било ког дома парламента бира се истовремено када и члан парламента. Међутим, по правилу, заменик члана парламента не врши функције члана парламента на седницама парламента и његових органа. У случају да члан парламента поднесе оставку, његов заменик добија његов мандат, односно постаје члан парламента.

Ова пракса се у европским државама користи у Аустрији, Данској, Норвешкој, Румунији, Словачкој, Чешкој, Француској, Шведској, Шпанији и на Исланду. Избор заменика чланова парламента у неким европским дводомним парламентима тиче се само једног дома парламента. Тако у Аустрији и Шпанији, заменике имају чланови горњег дома парламента, а у чешком парламенту заменике имају посланици доњег дома парламента. У Француској и Румунији заменике имају чланови оба дома парламента. Такође, у неким латиноамеричким земљама, на пример у Бразилу, на парламентарним изборима бирају се заменици посланика и сенатора истовремено када и посланици и сенатори. Дакле, чланови оба дома парламента имају заменике.

Поступак избора заменика чланова парламента уређен је изборним законодавством.

АУСТРИЈА

Чланове парламента у Савезном већу, горњем дома Савезне скупштине Аустрије, бирају парламенти покрајина чланица федерације. Сваки покрајински парламент бира чланове парламента и њихове заменике. Ако изабрани члан парламента поднесе оставку и врати мандат, његов заменик ће га аутоматски заменити. Члан Савезног већа, горњег дома Савезне скупштине Аустрије има једног заменика.

 Савезно веће има 61 индиректно изабраног члана парламента. Аустрија је подељена на 9 изборних јединица, односно свака покрајина је једна изборна јединица, које зависно од броја становника бирају 3 -12 чланова парламента за Савезно веће. Дакле, укупно 9 покрајинских парламената бира своје представнике у Савезном већу. Број чланова парламента које ће делегирати свака покрајина одређује Председник Републике Аустрије (Савезни председник) након сваког општег пописа становништва.

 Мандати сe расподељују међу политичким партијама према броју места које имају у покрајинским парламентима, а по методу пропорционалне заступљености. За сваког члана парламента у Савезном већу бира се заменик.

БРАЗИЛ

 У Бразилу чланови оба дома парламента имају заменике. Бразил је подељен на 27 изборних јединица које бирају, зависно од броја становника, између 8 и 70 посланика за Народну скупштину, доњи дом парламента. Број изборних јединица одговара броју бразилских држава (26) а још једну чини Федерални дистрикт.

За избор посланика Народне скупштине примењује се пропорционални изборни систем, а мандати се расподељују по принципу највећег количника. На свакој листи мандати се додељују кандидатима на основу преференцијалних гласова бирача. Слободна места која се јављају између општих избора попуњавају заменици посланика који су изабрани истовремено када и посланици.

 Федерални сенат има 81 директно изабраног члана. За њихов избор примењује се већински изборни систем. Реч је о блок гласању. Сваки бирач има толико гласова колико има кандидата у изборној јединици. Када се обнављају две трећине мандата, сваки бирач гласа за два кандидата. Када се обновља једна трећина мандата, сваки гласач гласа за једног кандидата. Слободна места која се јављају између општих избора попуњавају заменици сенатора изабрани истовремено када и сенатори.

ДАНСКА

 Дански једнодомни парламент има 179 директно изабраних чланова парламента. У примени је пропорционални изборни систем (модификовани Сент-Лагијев систем).

 Кандидати који су номиновани, али нису изабрани, налазе се на листи заменика чланова парламента коју након одржаних парламентарних избора утврђује Министарство унутрашњих послова. Ови заменици чланова парламента попуњавају упражњена места чланова парламента између општих избора.

ИСЛАНД

 Једнодомни Парламент Исланда има 63 директно изабрана посланика. За избор посланика примењује се пропорционални изборни систем са затвореним партијским листама, а мандати се раподељују применом Д'Онтовог система највећег количника. Заменици посланика се бирају истовремено када и посланици. Слободна посланичка места која се јављају између општих избора попуњавају заменици посланика, по редоследу на партијској листи која је у питању.

НОРВЕШКА

 Једнодомни парламент Норвешке има 169 директно изабарних посланика. У примени је пропорционални изборни систем (модификовани Сент-Лагијев систем). Слободна посланичка места која се јављају између општих избора попуњавају заменици посланика изабрани истовремено када и посланици.

РУМУНИЈА

 Дводомни Парламент Румуније састоји се од Сената (Горњи дом) и Посланичког дома (Доњи дом). Сенат има 136 директно изабраних чланова. Представнички дом тренутно има 329 посланика, од којих се директно бира 312, а 17 посланичких места припада представницима националних мањина. Највише 18 посланичких места је гарантовано представницима националних мањина ако њихови представници не освоје ниједно место у оба дома парламента. У примени је пропорционални изборни систем.

 У оба дома Парламента Румуније, када се упразне места изабраних чланова парламента попуњавају их кандидати проглашени за заменике на одговарајућој партијској листи. Избори могу бити одржани у изузетним ситуацијама.

СЛОВАЧКА

 Једнодомни Парламент Словачке има 150 директно изабраних посланика. У примени је пропорционални изборни систем са затвореним листама, а мандати се расподељују према Хагенбах - Бишофовој методи. Слободна посланичка места која се јављају између општих избора попуњавају заменици посланика изабрани истовремено када и посланици.

ФРАНЦУСКА

 Специфичност француског изборног система у је институција заменика посланика. На пример, ако изабрани посланик из неког разлога врати мандат, његово место заузима посланик који је изабран заједно са њим на изборима. Презиме заменика посланика се обавезно штампа на гласачком листићу. Заправо, посланик се бира са замеником. Ова пракса је уведена да би се смањили трошкове који настају одржавањем ванредних избора.

 За избор посланика Народне скупштине, доњег дома парламента, примењује се већински изборни систем (гласање само за једног посланика у два круга).

 Заменик посланика може да замени посланика у одређеним случајевима: смрт, именовање на положај у Влади или Уставном суду, прихватање функције омбудсмана или продужење након шест месеци привремене мисије коју је поверила Влада. Ипак, то не може учинити у другим случајевима, као што су: поништавање избора од стране Уставног суда, оставка у случају непоштовања правила финансирања изборне кампање или оставка због личних разлога. У овим случајевима одржавају се ванредни избори за упражњено посланичко место у року од три месеца (осим ако посланичко место није упражњено у последњој години посланичког сазива).

 Сенатори, чланови горњег дома француског парламента, такође имају заменике који се бирају истовремено када и сенатори, осим у одређеним случајевима (као што је оставка) када се избори одржавају у року од три месеца (осим у последњој години актуелног сазива Сената). Француски сенат има 348 индиректно изабраних сенатора који се бирају у 128 изборних јединица. Број сенатора који се бирају у некој изборној јединици зависи од броја њених становника. За избор сенатора користи се мешовити изборни систем.

ЧЕШКА РЕПУБЛИКА

Чешко изборно законодавство такође познаје институт заменика члана парламента. Заменици чланова Посланичког дома, доњег дома парламента, бирају се истовремено када и посланици. Слободна посланичка места која се појаве између општих избора попуњавају заменици посланика. Посланици се бирају применом пропорционалног изборног система. За расподелу посланичких мандата примењује се Д’Онтов систем највећег количника. Кандидат који добије преко 5% преференцијалних гласова на регионалном нивоу биће стављен на врх партијске листе. У случајевима када више кандидата добије преко 5% преференцијалних гласова, они ће бити стављени на партијску листу у падајућем редоследу на основу укупног броја преференцијалних гласова које добију.

ШВЕДСКА

 Једнодомни Парламент Шведске има 349 директно изабраних посланика. У примени је пропорционални изборни систем. У 29 изборних јединица бира се 310 посланика, а осталих 39 посланичких места се додељују системом потпуне пропорционалне заступљености на основу гласова добијених у целој земљи. Слободна посланичка места која се јављају између општих избора попуњавају заменици посланика изабрани истовремено када и посланици.

На конститутивној седници Парламента, Изборна комисија извештава о одржаним изборима и потврђује избор посланика и заменика посланика (Поглавље 3, члан 3.1. Закона о Парламенту).

Закон о Парламенту (The Riksdag Act)[[1]](#footnote-1) у Поглављу 5, члану 3. наводи да се посланику може одобрити одсуство и да уколико оно траје најмање један месец, његове дужности и обавезе у периоду одсуства врши његов заменик.

У Поглављу 5, члану 5. Закона о Парламенту прецизиран је поступак преузимања дужности од стране заменика посланика. Када заменик посланика (алтернативни члан парламента) треба да замени председника Парламента, посланика који је министар у Влади, или посланика коме је одобрено одсуство, председник Парламента ће позвати заменика да преузме своје дужности. Председник Парламента ће пратити редослед првенства између заменика који је прописан законом. Међутим, председник Парламента може да одступи од овог редоследа ако за то постоје посебни разлози.

 Члан 5.5.1. даље прецизира поступак преузимања дужности од стране заменика посланика. Заменик посланика који ће обављати мандат као посланик
примиће обавештење у коме је наведено ког посланика ће замењивати и у ком периоду. Заменик посланика може добити одвојено обавештење о датуму до ког именовање траје.

Члан 6. се односи на оставку посланика у периоду његовог одобреног одсуства. Ако посланик у периоду одобреног одсуства поднесе оставку и врати мандат, заменик посланика који га замењује наставља да врши мандат посланика док се не именује нови посланик.

Заменици посланика, као ни посланици, не могу да поднесу оставку и врате мандат без сагласности Парламента. Ако постоји основа, Одбор за изборе ће на своју иницијативу испитати да ли је одређени посланик или заменик посланика квалификован према Поглављу 3, члану 4, ставу 2 Закона о Парламенту. Лице које је проглашено неподобним је тиме лишено свог мандата.[[2]](#footnote-2)

У поглављу 12, чланом 9. уређен је статус заменика посланика у односу на заменика члана одбора. Заменик посланика који је позван да преузме дужност може да врши дужност члана одбора у коме је члан посланик кога замењује, а чиме се не увећава број заменика чланова одбора.

ШПАНИЈА

 Дводомни Парламент Шпаније чине Сенат и Конгес посланика. Конгрес посланика, доњи дом парламента, има 350 директно изабраних посланика. За Сенат, горњи дом парламента, директно се бира 208 сенатора, а индиректно, односно од стране покрајинских парламената, бира се 58 сенатора. У примени је мешовити изборни систем. Слободна места чланова Сената која се јављају између општих избора попуњавају заменици сенатора изабрани истовремено када и сенатори.

***Извори информација***

ECPRD Request 3642 “Procedure regarding substitute members” (18.01.2018)

Inter-Parliamentary Union, <http://archive.ipu.org/parline-e/parlinesearch.asp>

 Истраживање урадила:

 Тања Остојић

 начелник Библиотеке

1. <https://www.riksdagen.se/globalassets/07.-dokument--lagar/the-riksdag-act-2015.pdf> [↑](#footnote-ref-1)
2. The Riksdag Act (RA) 12:11 [↑](#footnote-ref-2)